CELEX: 62009TJ0138
Trade mark Komunitarja
Proċedimenti ta’ oppożizzjoni
Applikazzjoni għal trade mark Komunitarja verbali RIOJAVINA
Trade mark Komunitarja kollettiva figurattiva preċedenti RIOJA
Raġuni relattiva għal rifjut
Artikolu 8(1)(b) tar-Regolament (KE) Nru 40/94 [li sar l-Artikolu 8(1)(b) tar-Regolament (KE) Nru 207/2009]

Il-fatti li wasslu għall-kawża
Fit-12 ta’ Novembru 2004, ir-rikorrent, Félix Muñoz Arraiza, ippreżenta applikazzjoni għal reġistrazzjoni ta’ trade mark Komunitarja lill-Uffiċċju għall-Armonizzazzjoni fis-Suq Intern (Trade marks u Disinni) (UASI), skont ir-Regolament tal-Kunsill (KE) Nru 40/94, tal-20 ta’ Diċembru 1993, dwar it-trademark Komunitarja (ĠU Edizzjoni Speċjali bil-Malti, Kapitolu 17, Vol. 1, p. 146), kif emendat [sostitwit bir-Regolament tal-Kunsill (KE) Nru 207/2009, tas-26 ta’ Frar 2009, dwar it-trade mark Komunitarja (
ĠU L 78, p. 1
)].
It trade mark li għaliha saret l-applikazzjoni għar-reġistrazzjoni hija s-sinjal verbali RIOJAVINA.
Il-prodotti u s-servizzi li għalihom intalbet din ir-reġistrazzjoni jaqgħu taħt il-klassijiet 29, 30 u 35 skont il-Ftehim ta’ Nice dwar il-klassifikazzjoni internazzjonali ta’ prodotti u servizzi għall-finijiet tar-reġistrazzjoni ta’ trade marks, tal-15 ta’ Ġunju 1957, kif irrivedut u emendat, u jikkorrispondu, għal kull waħda minn dawn il-klassijiet, wara l-limitazzjoni li seħħet matul il-proċedura quddiem l-UASI, għad-deskrizzjoni li ġejja:
—
klassi 29: “Preservanti, żjut u xaħmijiet li jittieklu li ġejjin mir-Rioja”;
—
klassi 30: “Ħall, kafè, tè, kawkaw, zokkor, ross, tapjoka, sagu, kafè artifiċjali, dqiq u preparazzjonijiet magħmula miċ-ċereali, ħobż, ikel tal-għaġina u ħelu, ġelati li jittieklu, għasel, għasel iswed, ħmira, trab tal-ħami, melħ, mustarda, zlazi (inkluż taħlita ta’ żejt, ħall u ħxejjex li tintraxx fuq l-insalata), ħwawar, ġelat”;
—
klassi 35: “Servizzi ta’ aġenti kummerċjali, rappreżentazzjonijiet, bejgħ bl-ingrossa u bl-imnut, importazzjonijiet-esportazzjonijiet; kollox li għandu x’jaqsam ma’ preservanti, żejt u xaħam tajjeb għall-ikel, ħall, kafè, tè, kawkaw, zokkor, ross, tapjoka, sagu, kafè artifiċjali, dqiq u preparazzjonijiet magħmula miċ-ċereali, ħobż, ikel tal-għaġina u ħelu, ġelati li jittieklu, għasel, għasel iswed, ħmira, trab tal-ħami, melħ, mustarda, zlazi (inkluż taħlita ta’ żejt, ħall u ħxejjex li tintraxx fuq l-insalata), ħwawar, ġelat”.
L-applikazzjoni għal trade mark Komunitarja ġiet ippubblikata fil-
Bullettin tat-trade marks Komunitarji
Nru 44/2005, tal-31 ta’ Ottubru 2005.
Fid-9 ta’ Novembru 2005, l-intervenjent, Consejo Regulador de la Denominación de Origen Calificada Rioja (iktar ’il quddiem is-“CRD”), għamel oppożizzjoni, skont l-Artikolu 42 tar-Regolament Nru 40/94 (li sar l-Artikolu 41 tar-Regolament Nru 207/2009), kontra r-reġistrazzjoni tat-trade mark li għaliha saret l-applikazzjoni għall-prodotti u servizzi msemmija fil-punt 3 iktar ’il fuq.
L-oppożizzjoni hija bbażata fuq it-trade marks preċedenti li ġejjin:
—
it-trade mark Komunitarja kollettiva Nru 226118, riprodotta kif ġej:
—
it-trade mark internazzjonali Nru 655291, riprodotta kif ġej :
—
it-trade marks l-oħra Nri 1310420, 1697823, 1697824, 1762252, 1762253, 1805183, 1927658, 2114068, 2114069, 2196310, 2261844, 188572, 6/1983, 92335, 470948, 177233, 655291 u 1511318.
L-oppożizzjoni, ibbażata fuq il-prodotti u s-servizzi kollha kkonċernati bir-reġistrazzjonijiet preċedenti u, b’mod iktar partikolari, għal dak li jikkonċerna dan ir-rikors, fuq l-inbejjed, inklużi fil-klassi 33, kienet diretta kontra l-prodotti u s-servizzi kollha msemmija fl-applikazzjoni għal trade mark.
Insostenn tal-oppożizzjoni, is-CRD, b’mod partikolari, invoka r-raġuni relattiva għal rifjut imsemmija fl-Artikolu 8(1)(b) tar-Regolament Nru 40/94 [li sar l-Artikolu 8(1)(b) tar-Regolament Nru 207/2009].
Fid-19 ta’ Marzu 2008, id-Diviżjoni tal-Oppożizzjoni, fuq il-bażi ta’ din id-dispożizzjoni, laqgħet parzjalment l-oppożizzjoni, sa fejn din kienet tirrigwarda l-prodotti u servizzi msemmija fl-applikazzjoni għal trade mark:
—
ħall, koperti fil-klassi 30;
—
servizzi ta’ aġenti kummerċjali, rappreżentazzjonijiet, bejgħ bl-ingrossa u bl-imnut, importazzjonijiet-esportazzjonijiet; kollox li għandu x’jaqsam mal-ħall, koperti fil-klassi 35.
Id-Diviżjoni tal-Oppożizzjoni ċaħdet l-oppożizzjoni għal prodotti u servizzi l-oħra msemmija fl-applikazzjoni għal trade mark, fin-nuqqas ta’ xebħ bejn dawn il-prodotti u servizzi koperti bit-trade marks preċedenti.
Fil-5 ta’ Mejju 2008, ir-rikorrent ippreżenta appell quddiem l-UASI, skont l-Artikoli 57 sa 62 tar-Regolament Nru 40/94 (li saru l-Artikoli 58 sa 64 tar-Regolament Nru 207/2009), kontra d-deċiżjoni tad-Diviżjoni tal-Oppożizzjoni, sa fejn din id-deċiżjoni laqgħet parzjalment l-oppożizzjoni, fir-rigward ta’ ċerti prodotti u servizzi.
B’deċiżjoni tad-29 ta’ Jannar 2009 (iktar ’il quddiem id-“deċiżjoni kkontestata”) li tikkonferma l-pożizzjoni tad-Diviżjoni tal-Oppożizzjoni, it-Tieni Bord tal-Appell tal-UASI ċaħad dan ir-rikors.
Fir-rigward tat-tqabbil bejn il-prodotti u servizzi, il-Bord tal-Appell ikkunsidra, bħad-Diviżjoni tal-Oppożizzjoni, li kien hemm livell baxx ta’ xebh bejn il-ħall u l-inbejjed. Barra minn hekk, huwa kkunsidra li s-servizzi ta’ aġenti kummerċjali, ir-rappreżentazzjonijiet, il-bejgħ bl-ingrossa u bl-imnut u l-importazzjonijiet-esportazzjonijiet; kollox li għandu x’jaqsam mal-ħall, kellhom ukoll livell baxx ta’ xebh mal-inbejjed, għar-raġunijiet indikati mid-Diviżjoni tal-Oppożizzjoni fid-deċiżjoni tagħha u ma ġewx ikkontestati quddiem il-Bord tal-Appell mir-rikorrent.
Fir-rigward tat-tqabbil tas-sinjali, il-Bord tal-Appell, filwaqt li ħa inkunsiderazzjoni biss it-trade mark Komunitarja kollettiva preċedenti Nru 226118, minħabba li din it-trade mark tkopri l-istess prodotti u tipposjedi l-istess element dominanti “rioja” bħat-trade mark internazzjonali preċedenti Nru 655291, ikkonferma l-evalwazzjoni tad-Diviżjoni tal-Oppożizzjoni li skontha t-trade marks kunfliġġenti għandhom livell għoli ta’ xebh fuq il-pjanijiet viżiv, fonetiku u kunċettwali.
Il-Bord tal-Appell ikkunsidra li l-livell baxx ta’ xebh bejn il-prodotti u servizzi koperti kien ikkumpensat bil-livell għoli ta’ xebh bejn it-trade marks kunfliġġenti, b’tali mod li l-konsumatur Ewropew jista’ faċilment jiġi mwassal sabiex jemmen li l-ħall u s-servizzi kkonċernati, ikkumerċjalizzati taħt it-trade mark RIOJAVINA, ġejjin mill-istess impriżi li huma proprjetarji ta’ kantini li jipproduċu l-inbejjed ikkumerċjalizzati taħt it-trade mark preċedenti Nru 226118, riskju ikbar li l-inbejjed ta’ Rioja jibbenefikaw minn reputazzjoni.
Il-Bord tal-Appell irrileva li ċ-ċirkustanza li r-rikorrent huwa proprjetarju ta’ trade mark Spanjola preċedenti RIOJAVINA li tkopri l-ħall, identika għat-trade mark Komunitarja li għaliha saret l-applikazzjoni, ma tipprekludix lit-trade mark preċedenti Nru 226118 tas-CRD milli tipposjedi l-kwalifikazzjoni u effett legali bħala trade mark preċedenti għat-trade mark Komunitarja li għaliha saret l-applikazzjoni, u lanqas ma tipprekludi s-CRD milli jinvoka din it-trade mark preċedenti sabiex tiġġustifika l-oppożizzjoni.
Fir-rigward tal-allegat fatt li t-trade mark Spanjola RIOJAVINA tar-rikorrent kienet koeżistiet mat-trade mark preċedenti Nru 226118 tas-CRD, dan ma jfissirx li ma kienx hemm konfużjoni fi Spanja u, b’mod partikolari, ma jurix li ma jistax ikun hemm probabbiltà ta’ konfużjoni fl-Istati Membri l-oħra tal-Unjoni Ewropea.
It-talbiet tal-partijiet
Ir-rikorrent jitlob li l-Qorti Ġenerali jogħġobha:
—
tannulla d-deċiżjoni kkontestata billi taċċetta r-reġistrazzjoni tat-trade mark li għaliha saret l-applikazzjoni abbażi tal-klassijiet 29, 30 u 35;
—
tikkundanna lill-UASI għall-ispejjeż.
L-UASI u s-CRD jitolbu li l-Qorti Ġenerali jogħġobha:
—
tiċħad ir-rikors;
—
tikkundanna lir-rikorrent għall-ispejjeż.
Id-dritt
Ir-rikorrenti tqajjem motiv wieħed biss ibbażat fuq ksur tal-Artikolu 8(1)(b) tar-Regolament Nru 40/94.
Preliminarjament, għandu jiġi rrilevat li, minħabba l-laqa’ parzjali biss tal-oppożizzjoni mll-UASI u l-limitazzjoni tal-evalwazzjonijiet tal-Bord tal-Appell, għal raġunijiet ta’ ekonomija tal-ġudizzju, għat-tqabbil tat-trade mark li għaliha saret l-applikazzjoni mat-trade mark preċedenti Nru 226118, dan ir-rikors jirrigwarda biss l-eżistenza ta’ probabbiltà ta’ konfużjoni bejn, minn naħa, it-trade mark verbali RIOJAVINA, mitluba għall-“ħall”, kopert fil-klassi 30, u s-“servizzi ta’ aġenti kummerċjali, rappreżentazzjonijiet, bejgħ bl-ingrossa u bl-imnut, importazzjonijiet-esportazzjonijiet; kollox li għandu x’jaqsam mal-ħall”, koperti fil-klassi 35, u, min-naħa l-oħra, it-trade mark preċedenti Nru 226118 tas-CRD, irreġistrata għall-inbid, inkluż fil-klassi 33.
It-trade mark preċedenti Nru 226118 hija trade mark Komunitarja kollettiva fis-sens tal-Artikolu 64 tar-Regolament Nru 40/94 (li sar l-Artikolu 66 tar-Regolament Nru 207/2009). Skont id-dispożizzjonijiet flimkien tal-Artikolu 8(1) tar-Regolament Nru 40/94 u tal-Artikolu 64(3) tal-istess regolament (li sar l-Artikolu 66(3) tar-Regolament Nru 207/2009), din it-trade mark tibbenefika, bħal kull trade mark Komunitarja oħra, mill-protezzjoni kontra kull preġudizzju li jirriżulta mir-reġistrazzjoni ta’ trade mark Komunitarja li tinkludi probabbiltà ta’ konfużjoni.
Madankollu, ir-rikorrent isostni li f’dan il-każ, il-probabbiltà ta’ konfużjoni ma tistax titqiegħed inkwistjoni. Fil-fatt, l-ewwel nett, billi s-CRD huwa entità amministrattiva u, b’mod iktar speċifiku, organu deċentralizzat tal-Ministeru tal-Ambjent, tal-Qaram Rurali u Marin Spanjol, responsabbli għall-ħarsien tal-kwalità tal-inbejjed ta’ Rioja, u mhux produttur tal-inbid ta’ Rioja, ma huwiex impriża li r-rikorrent jista’ jikkompeti magħha. It-tieni nett, huwa diffiċilment konċepibbli li konsumatur jista’ jemmen li l-prodotti tar-rikorrent ġejjin minn tali entità amministrattiva.
Rigward l-ewwel punt, għandu jiġi rrilevat li, jekk ir-rikorrent qies li t-trade mark preċedenti ma kinitx is-suġġett ta’ użu serju mill-proprjetarju tagħha jew, fid-dawl tan-natura tagħha ta’ trade mark kollettiva, minn kull persuna awtorizzata sabiex tużaha [ara l-Artikolu 65(2) u l-Artikolu 68 tar-Regolament Nru 40/94 (li saru, rispettivament, l-Artikolu 67(2) u l-Artikolu 70 tar-Regolament Nru 207/2009)], kien messu ppreżenta, skont l-Artikolu 43(2) tar-Regolament Nru 40/94 (li sar l-Artikolu 42(2) tar-Regolament Nru 207/2009), rikors għal prova tal-użu serju ta’ din it-trade mark. Billi tali rikors ma ġiex ippreżentat, ir-rikorrent ma jistax jikkontesta li t-trade mark preċedenti Nru 226118 tista’ tiġi użata sabiex tkopri l-prodotti li għalihom ġiet irreġistrata, jiġifieri l-inbejjed.
Fir-rigward tat-tieni punt, għandu jitfakkar li sseħħ probabbiltà ta’ konfużjoni, meta jkun hemm probabbiltà li l-pubbliku jista’ jaħseb li l-prodotti jew is-servizzi inkwistjoni ġejjin mill-istess impriża jew impriżi marbuta ekonomikament [ara s-sentenza tal-Qorti Ġenerali tad-9 ta’ Lulju 2003, Laboratorios RTB vs UASI — Giorgio Beverly Hills (GIORGIO BEVERLY HILLS),
T-162/01, Ġabra p. II-2821
, punt 30, u l-ġurisprudenza ċċitata].
Minn dan jirriżulta li l-oriġini kummerċjali eżatta li l-pubbliku rilevanti jattribwixxi lill-prodotti u lis-servizzi koperti minn kull waħda miż-żewġ trade marks kunfliġġenti ma hijiex daqstant importanti fir-rigward tal-kwistjoni dwar jekk teżistix probabbiltà ta’ konfużjoni bejniethom. Dak li huwa importanti hija l-kwistjoni dwar jekk din l-oriġini kummerċjali tistax tiġi pperċepita mill-pubbliku rilevanti, fiż-żewġ każijiet, bħala li hija l-istess.
F’dan il-każ, it-trade mark preċedenti Nru 226118 tikkostitwixxi, għall-pubbliku rilevanti, kompost kemm mill-pubbliku inġenerali kif ukoll mill-pubbliku speċjalizzat tal-Unjoni, indikazzjoni tal-oriġini kummerċjali tal-inbejjed li fuqhom tidher. Hija x’inhija l-oriġini kummerċjali eżatta ta’ dawn il-prodotti, jiġifieri mingħajr ma huwa neċessarju li jiġi ddeterminat jekk il-pubbliku jaħsibx li l-inbejjed koperti bit-trade mark preċedenti ġejjin mis-CRD jew minn impriża, ma jistax,
a priori
, jiġi eskluż li, fl-ipoteżi tal-eżistenza ta’ identiċità jew ta’ xebh bejn it-trade marks kunfliġġenti u bejn il-prodotti u servizzi koperti minnhom, din l-istess oriġini kummerċjali tiġi attribwita, minn dan l-istess pubbliku, lill-prodotti u servizzi koperti bit-trade mark li għaliha saret l-applikazzjoni, li jekwivali għall-eżistenza ta’ probabbiltà ta’ konfużjoni.
Minn dan jirriżulta li, kuntrarjament għal dak allegat mir-rikorrent, iċ-ċirkustanza li s-CRD ma jeżerċitax attività ta’ produttur tal-inbid ta’ Rioja ma timplikax,
per se
, li ma tistax titqiegħed inkwistjoni il-probabbiltà ta’ konfużjoni.
Għalhekk, għandu jiġi eżaminat jekk, kif allegat mir-rikorrent, il-Bord tal-Appell żbaljax meta kkonferma l-evalwazzjoni tad-Diviżjoni tal-Oppożizzjoni dwar l-eżistenza, f’dan il-każ, ta’ probabbiltà ta’ konfużjoni.
Skont l-Artikolu 8(1)(b) tar-Regolament Nru 40/94, jekk issir oppożizzjoni mill-proprjetarju ta’ trade mark preċedenti, l-applikazzjoni għar-reġistrazzjoni ta’ trade mark ma tiġix milqugħa meta, minħabba l-identiċità jew ix-xebh tagħha mat-trade mark preċedenti jew l-identiċità jew xebh tal-prodotti jew servizzi koperti miż-żewġ trade marks, teżisti probabbiltà ta’ konfużjoni f’moħħ il-pubbliku fit-territorju fejn it-trade mark preċedenti hija protetta. Il-probabbiltà ta’ konfużjoni tinkludi wkoll il-probabbiltà li ssir assoċjazzjoni mat-trade mark preċedenti.
Skont ġurisprudenza stabbilita, tikkostitwixxi probabbiltà ta’ konfużjoni l-probabbiltà li l-pubbliku jista’ jaħseb li l-prodotti jew is-servizzi inkwistjoni ġejjin mill-istess impriża jew minn impriżi marbuta ekonomikament. Skont din l-istess ġurisprudenza, il-probabbiltà ta’ konfużjoni għandha tiġi evalwata globalment, skont il-perċezzjoni li l-pubbliku rilevanti għandu tas-sinjali u tal-prodotti jew tas-servizzi inkwistjoni, u billi jittieħdu inkunsiderazzjoni l-fatturi rilevanti kollha tal-każ, b’mod partikolari l-interdipendenza bejn ix-xebh tas-sinjali u dak tal-prodotti jew servizzi koperti [ara s-sentenza GIORGIO BEVERLY HILLS, punt 25 iktar ’il fuq, punti 30 sa 33, u l-ġurisprudenza ċċitata].
Skont il-ġurisprudenza, fil-kuntest tal-evalwazzjoni globali tal-probabbiltà ta’ konfużjoni, għandu jittieħed inkunsiderazzjoni l-konsumatur medju tal-kategorija ta’ prodotti jew servizzi kkonċernata, ġeneralment informat u raġonevolment attent u avżat. Hemm ukoll lok sabiex jittieħed inkunsiderazzjoni l-fatt li l-livell ta’ attenzjoni tal-konsumatur medju jista’ jvarja skont il-kategorija ta’ prodotti jew servizzi kkonċernati [ara s-sentenza tal-Qorti Ġenerali tat-13 ta’ Frar 2007, Mundipharma vs UASI — Altana Pharma (RESPICUR),
T-256/04, Ġabra p. II-449
, punt 42, u l-ġurisprudenza ċċitata].
Fid-dawl tan-natura tal-prodotti u servizzi inkwistjoni, il-pubbliku rilevanti huwa, kif indikat diġà fil-punt 27 iktar ’il fuq, kemm il-pubbliku inġenerali kif ukoll il-pubbliku speċjalizzat tal-Unjoni.
Fl-ewwel lok, fir-rigward tat-tqabbil tal-prodotti, għandu jiġi kkunsidrat li l-Bord tal-Appell ikkonkluda, ġustament, favur l-eżistenza ta’ livell baxx ta’ xebh bejn il-ħall u l-inbid.
Fil-fatt, anki jekk il-ħall, kuntrarjament għall-inbid, ma huwiex xarba, jibqa’ l-fatt li dawn il-prodotti jistgħu, it-tnejn li huma, jintużaw fil-preparazzjoni tal-oġġetti tal-ikel. Barra minn dan, il-ħall huwa normalment riżultat tal-fermentazzjoni aċiduża tal-inbid.
Fir-rigward tal-argument tar-rikorrent li skontu huwa possibbli li l-ħall jiġi prodott minn soluzzjonijiet idroalkoliċi bħall-inbid u li jinkisbu wkoll diversi tipi ta’ ħall (ħall tas-sidru, ħall tal-frott, ħall alkoħoliku, ħall miċ-ċereali, ħall tal-malt, ħall mill-għasel, ħall mil-laktoserum), għandu jiġi rrilevat li dan l-argument ma jneħħi xejn għall-fatt li, kif ikkonstatat mill-Bord tal-Appell u mingħajr ma dan ma ġie kkontestat quddiem il-Qorti Ġenerali, il-ħall li huwa l-iktar prodott u kkunsmat huwa il-ħall magħmul mill-inbid. Barra minn hekk, ir-rikorrent espressament indika l-intenzjoni tiegħu sabiex jikkummerċjalizza, taħt it-trademark li għaliha saret l-applikazzjoni, ħall magħmul mill-inbid.
Fir-rigward tar-referenzi magħmula mir-rikorrent għar-regoli ta’ elaborazzjoni (għażla ta’ varjetajiet ta’ għeneb użati) u ta’ xjuħija (ħażna fi btieti tal-ballut u perijodi minimi ta’ xjuħija) adatti għall-inbejjed ta’ Rioja, għandu jiġi rrilevat li dawn ir-referenzi, eventwalment utli sabiex l-inbejjed ta’ Rioja jiġu distinti minn inbejjed oħra, huma, min-naħa l-oħra, totalment irrilevanti għall-kwistjoni, biss ikkontestata f’dan il-każ, dwar jekk il-ħall u l-inbid humiex prodotti li jixxiebhu.
Fir-rigward tar-referenza magħmula għas-sentenza tal-Qorti Ġenerali tal-15 ta’ Frar 2007, Bodegas Franco-Españolas vs UASI — Companhia Geral da Agricultura das Vinhas do Alto Douro (ROYAL) (
T-501/04, Ġabra p. II-12
), hija tikkorispondi għal kawża għalkollox differenti minn dan il-każ u ma tqegħidx inkwistjoni l-fondatezza tal-evalwazzjoni tal-Bord tal-Appell.
Fil-fatt, il-fatt li, f’din il-kawża, dwar probabbiltà ta’ konfużjoni allegata bejn trade mark ROYAL, mitluba għall-inbid ta’ Rioja, u trade mark preċedenti ROYAL FEITORIA, irreġistrata għall-inbid ta’ Porto, il-Qorti Ġenerali kkunsidrat li l-inbejjed ta’ Rioja u ta’ Porto kellhom, minkejja n-natura komuni tagħhom ta’ xarbiet alkoħoliċi, biss livell baxx ta’ xebh minħabba d-differenzi notevoli tagħhom magħrufa sewwa mill-konsumatur medju (l-ewwel tip ta’ nbejjed jinxtarbu matul l-ikliet filwaqt li t-tieni tip ta’ nbejjed jinxtarbu bħala aperitiv jew diġestiv), ma jimplika b’ebda mod li l-UASI żbalja meta rrileva, f’dan il-każ, fir-rigward tal-ħall u tal-inbid, elementi suffiċjenti biex jikkonkludi li kien hemm xebh, anki jekk ta’ livell baxx, ta’ dawn l-aħħar prodotti.
Jirriżulta mill-kunsiderazzjonijiet preċedenti li l-argumenti mressqa mir-rikorrent ma jqegħdux inkwistjoni l-fondatezza tal-evalwazzjoni tal-Bord tal-Appell dwar l-eżistenza ta’ livell baxx ta’ xebh bejn il-ħall u l-inbid.
Fir-rigward tas-servizzi msemmija fl-applikazzjoni għal trade mark u li għalihom l-oppożizzjoni ġiet milqugħa, jiġifieri s-“servizzi ta’ aġenti kummerċjali, rappreżentazzjonijiet, bejgħ bl-ingrossa u bl-imnut, importazzjonijiet-esportazzjonijiet; kollox li għandu x’jaqsam mal-ħall”, koperti fil-klassi 35, il-Bord tal-Appell ikkonferma l-konstatazzjonijiet magħmula mid-Diviżjoni tal-Oppożizzjoni, li skonthom l-imsemmija servizzi kellhom livell baxx ta’ xebh mal-inbid, raġuni bbażata, essenzjalment, fuq il-karattru addizzjonali u aċċessorju tal-attivitajiet ta’ kummerċjalizzazzjoni fi ħdan l-impriżi tas-setturi tal-ħall u tal-inbid.
Għandu jiġi kkonstatat, l-istess kif ikkonstata l-UASI, li r-rikorrent ma jressaq ebda argument li jikkritika din l-evalwazzjoni tal-Bord tal-Appell dwar is-servizzi, inkwantu r-rikorrent jillimita ruħu esklużivament sabiex jikkontesta l-evalwazzjonijiet tal-Bord tal-Appell dwar il-prodotti (ħall u nbid).
Mill-bidu nett, il-Qorti Ġenerali tirrileva li, fid-dawl tar-rabta mill-qrib li jorbot kull prodott mal-kummerċjalizzazzjoni tiegħu, il-Bord tal-Appell, wara li kien korrettament ikkonstata l-eżistenza ta’ xebh fuq livell baxx bejn il-ħall u l-inbid, ġustament ikkonkluda wkoll favur l-eżistenza ta’ xebh tal-istess intensità bejn, minn naħa, is-servizzi ta’ kummerċjalizzazzjoni espressament speċifikati bħala li huma “f’relazzjoni mal-ħall” — jiġifieri s-“servizzi ta’ aġenti kummerċjali, rappreżentazzjonijiet, bejgħ bl-ingrossa u bl-imnut, importazzjonijiet-esportazzjonijiet; kollox li għandu x’jaqsam mal-ħall”, koperti fil-klassi 35 — u, min-naħa l-oħra, l-inbid.
Fl-aħħar, ir-rikorrent ma stabbilixxiex li l-Bord tal-Appell inġustament ikkunsidra li l-prodotti u s-servizzi msemmija fl-applikazzjoni għal trade mark u li għalihom l-oppożizzjoni ġiet milqugħa huma simili, anki jekk fuq livell baxx, mal-prodott kopert bit-trade mark preċedenti.
Fit-tieni lok, fir-rigward tat-tqabbil tas-sinjali, jeħtieġ jitfakkar li l-evalwazzjoni ġenerali tal-probabbiltà ta’ konfużjoni għandha, għal dak li jirrigwarda x-xebh viżiv, fonetiku jew kunċettwali tat-trade marks kunfliġġenti, tkun ibbażata fuq l-impressjoni ġenerali prodotta minn dawn tal-aħħar, billi jittieħdu inkunsiderazzjoni, b’mod partikolari, l-elementi distintivi u dominanti tagħhom. Il-perċezzjoni tat-trade marks tal-konsumatur medju tal-prodotti jew tas-servizzi inkwistjoni għandha rwol determinanti fl-evalwazzjoni globali ta’ din il-probabbiltà. F’dan ir-rigward, il-konsumatur medju normalment jipperċepixxi trade mark fl-intier tagħha u ma joqgħodx jeżamina d-dettalji differenti tagħha (ara, s-sentenza tal-Qorti tal-Ġustizzja tat-12 ta’ Ġunju 2007, UASI vs Shaker,
C-334/05 P, Ġabra p. I-4529
, punt 35, u l-ġurisprudenza ċċitata).
L-evalwazzjoni tax-xebh bejn żewġ trade marks ma tistax tkun limitata biss għall-kunsiderazzjoni ta’ komponent ta’ trade mark kumplessa u għat-tqabbil tiegħu ma’ trade mark oħra. Għall-kuntrarju, hemm lok li t-tqabbil isir billi jiġu eżaminati t-trade marks inkwistjoni, kull waħda kkunsidrata fit-totalità tagħha, li ma jeskludix li l-impressjoni ġenerali prodotta fil-memorja tal-pubbliku rilevanti minn trade mark kumplessa tista’, f’ċerti ċirkustanzi, tkun dominata minn wieħed jew iktar mill-komponenti tagħha (ara s-sentenza UASI vs Shaker, punt 45 iktar ’il fuq, punt 41, u l-ġurisprudenza ċċitata). Huwa biss jekk il-komponenti l-oħra kollha tat-trade mark huma negliġibbli li l-evalwazzjoni tax-xebh tista’ ssir fuq il-bażi tal-element dominanti biss (sentenzi tal-Qorti tal-Ġustizzja UASI vs Shaker, punt 42 iktar ’il fuq, u tal-20 ta’ Settembru 2007, Nestlé vs UASI,
C-193/06 P, Ġabra p. I-114
, punt 42). Dan jista’ jkun il-każ, b’mod partikolari, meta dan il-komponent ikun jista’ jiddomina, waħdu, l-immaġni ta’ din it-trade mark li l-pubbliku rilevanti jżomm fil-memorja tiegħu, b’mod li l-komponenti l-oħra kollha tat-trade mark ikunu negliġibbli fl-impressjoni ġenerali mogħtija minnha (sentenza Nestlé vs UASI, punt 43 iktar ’il fuq).
Fid-deċiżjoni kkontestata, il-Bord tal-Appell illimita ruħu, għal raġunijiet ta’ ekonomija tal-ġudizzju, sabiex iqabbel it-trade mark li għaliha saret l-applikazzjoni mat-trade mark Komunitarja preċedenti Nru 226118. Fil-kuntest ta’ dan it-tqabbil, huwa għamel tiegħu l-evalwazzjoni tad-Diviżjoni tal-Oppożizzjoni li skontha dawn it-trade marks għandhom livell għoli ta’ xebh fuq il-pjanijiet viżiv, fonetiku u kunċettwali.
F’dan ir-rigward, il-Qorti Ġenerali tqis li l-Bord tal-Appell ġustament ikkunsidra li l-element verbali “rioja”, komuni għaż-żewġ trade marks kunfliġġenti, ikkostitwixxa l-element dominanti ta’ kull waħda minn dawn it-trade marks. Fil-fatt, dan l-element jiġbed l-attenzjoni tal-pubbliku rilevanti kemm minħabba l-pożizzjoni tiegħu fi ħdan dawn it-trade marks (fil-bidu tat-trade mark li għaliha saret l-applikazzjoni u fiċ-ċentru tat-trade mark preċedenti) kif ukoll minħabba r-reputazzjoni li jibbenefika minnu, kif jaqblu l-partijiet, fil-parti l-kbira tal-Unjoni f’relazzjoni mal-inbejjed ta’ Rioja.
Fir-rigward tax-xebħ viżiv, għandu jiġi rrilevat, l-istess bħall-Bord tal-Appell, li l-preżenza, fit-trade marks kunfliġġenti, tal-element verbali “rioja” — billi dan l-element jinsab fil-bidu tat-trade mark li għaliha saret l-applikazzjoni u billi huwa, fir-rigward tat-trade mark Komunitarja preċedenti Nru 226118, ipprintjat b’mod djagonali u b’ittri kbar fiċ-ċentru ta’ din it-trade mark — tiżgura livell jekk mhux għoli, tal-inqas sinjifikattiv, ta’ xebh viżiv, u dan minkejja l-preżenza ta’ elementi oħra, inqas importanti, ta’ differenzjar bejn it-trade marks kunfliġġenti, jiġifieri l-element verbali “vina” imqiegħed fl-aħħar tat-trade mark li għaliha saret l-applikazzjoni u d-diversi elementi verbali u figurattivi li jdawru, fit-trade mark preċedenti Nru 226118, l-element ċentrali “rioja”.
Rigward id-diversi referenzi magħmula mill-partijiet għal ċerti modalitajiet konkreti ta’ applikazzjoni tat-trade marks kunfliġġenti fuq il-prodotti inkwistjoni, inkwantu r-rikorrent jirreferi, min-naħa tiegħu, għall-applikazzjoni tat-trade mark preċedenti fuq l-ittikkettjar ta’ dimensjonijiet kbar jew fuq il-parti ta’ wara tal-fliexken, u inkwantu s-CRD jipprevali ruħu, min-naħa tiegħu, minn graffs użati b’mod konkret mir-rikorrent għall-impressjoni tat-trade mark verbali li għaliha saret l-applikazzjoni, dawn id-diversi riferimenti huma irrilevanti għall-evalwazzjoni tax-xebh viżiv tat-trade marks kunfliġġenti, liema evalwazzjoni topera fuq il-bażi ta’ tali sinjali kif irreġistrati jew li għalihom saret l-applikazzjoni quddiem l-UASI.
Fir-rigward tax-xebh fonetiku, għandu jiġi rrilevat, l-istess bħalma irrilevat essenzjalment mill-Bord tal-Appell, li jeżisti livell għoli ta’ xebh fonetiku bejn it-trade marks kunfliġġenti, minħabba l-element verbali komuni “rioja”. L-element “vina” tat-trade mark li għaliha saret l-applikazzjoni, li jinsab fl-aħħar tat-trade mark u, minħabba f“hekk, huwa inqas importanti fonetikament, ma huwiex ta’ natura li jnaqqas sensittivament dan ix-xebh fonetiku. Fir-rigward tal-erba” elementi “consejo”, “regulador”, “denominacion origen” u “calificada”, imqiegħda fuq l-erba’ naħiet tat-trade mark preċedenti u, għal tnejn minnhom, vertikalment, u għalhekk diffiċilment jistgħu jinqraw, huma b’mod ċar sekondarji fi ħdan din it-trade mark.
Fir-rigward tax-xebh kunċettwali, għandha tiġi kkonfermata l-evalwazzjoni tal-Bord tal-Appell dwar, essenzjalment, l-eżistenza ta’ livell għoli ta’ xebh kunċettwali. Fil-fatt, il-kelma nfisha “riojavina” tat-trade mark li għaliha saret l-applikazzjoni, bħall-kelma “rioja” li tinsab fit-trade mark preċedenti, imsaħħa kunċettwalment mir-rappreżentazzjoni ta’ għanqud għeneb u werqa tad-dielja, jirreferu direttament, għall-pubbliku rilevanti, għall-prodotti tad-dielja u, b’mod iktar partikolari, għall-inbid ta’ Rioja.
Jirriżulta mill-kunsiderazzjonijiet preċedenti li l-Bord tal-Appell ġustament ikkonkluda favur l-eżistenza ta’ livell għoli ta’ xebh bejn it-trade marks kunfliġġenti.
Fit-tielet lok, fir-rigward tal-evalwazzjoni globali tal-probabbiltà ta’ konfużjoni, jeħtieġ jitfakkar li din l-evalwazzjoni timplika ċerta interdipendenza bejn il-fatturi meħuda inkunsiderazzjoni, u, b’mod partikolari, bejn ix-xebh tat-trade marks u dak tal-prodotti jew servizzi koperti. B’hekk, livell baxx ta’ xebh bejn il-prodotti jew is-servizzi koperti jista’ jiġi kkumpensat minn livell għoli ta’ xebh bejn it-trade marks, u inversament [sentenza tal-Qorti tal-Ġustizzja tad-29 ta’ Settembru 1998, Canon,
C-39/97, Ġabra p. I-5507
, punt 17; sentenza tal-Qorti Ġenerali tal-14 ta’ Diċembru 2006, Mast-Jägermeister vs UASI — Licorera Zacapaneca (VENADO b’bordura
et
),
T-81/03, T-82/03 u T-103/03, Ġabra p. II-5409
, punt 74].
F’dan il-każ, il-Qorti Ġenerali tikkunsidra, l-istess bħall-Bord tal-Appell, li l-livell baxx ta’ xebh bejn il-prodotti u s-servizzi kkonċernati huwa kkumpensat bil-livell għoli ta’ xebh bejn it-trade marks kunfliġġenti, b’tali mod li teżisti probabbiltà li l-pubbliku rilevanti jemmen li l-ħall u s-servizzi ta’ kummerċjalizzazzjoni tal-ħall proposti taħt it-trade mark RIOJAVINA għandhom l-istess oriġini kummerċjali bħall-inbejjed ikkummerċjalizzati taħt it-trade mark Komunitarja preċedenti Nru 226118.
Fir-rigward taċ-ċirkustanza li r-rikorrent huwa proprjetarju tat-trade mark Spanjola RIOJAVINA u li kien ikkummerċjalizza l-ħall, fi Spanja, taħt din it-trade mark u dan għal iktar minn 50 sena, għandu jiġi rrilevat li din iċ-ċirkustanza, anki li kieku hija vera, ma tipprova b’ebda mod in-nuqqas ta’ probabbiltà ta’ konfużjoni fil-moħħ tal-konsumatur Spanjol fuq l-oriġini kummerċjali tal-ħall ikkumerċjalizzat taħt din it-trade mark. Barra minn dan, u f’kull każ, il-pubbliku li fir-rigward tiegħu qed isir l-eżami tal-probabbiltà ta’ konfużjoni ma huwiex il-pubbliku Spanjol, iżda, b’mod iktar wiesa’, il-pubbliku tal-Unjoni.
Fir-rigward tal-argument ibbażat fuq il-fatt li s-CRD ma jistax jipprova jimmonopolizza l-użu tal-kelma “rioja” f’settur, speċifikament dak tal-ħall, fejn ma jistax iwettaq ebda attività, jeħtieġ jitfakkar li, skont l-Artikolu 12(b) tar-Regolament Nru 40/94 [li sar l-Artikolu 12(b) tar-Regolament Nru 207/2009], “[i]t-trade mark Komunitarja ma tagħtix jedd lill-proprjetarju li jipprojbixxi lil terza persuna milli tuża fil-kummerċ [...] indikazzjonijiet li jirrigwardaw [...] l-oriġini ġeografiku [...] tal-prodotti [...] sakemm huwa jużahom skond il-konswetudini onesta industrijali jew kummerċjali.”
Bl-istess mod, l-Artikolu 64(2) tar-Regolament Nru 40/94 (li sar l-Artikolu 66(2) tar-Regolament Nru 207/2009), li jipprovdi li, “[b’]deroga mill-Artikolu 7(1)(ċ), sinjali jew indikazzjonijiet li jistgħu iservu, fil-kummerċ, sabiex jindikaw l-oriġini ġeografika tal-prodotti jew servizzi jistgħu jikkostitwixxu marki Komunitarji kollettivi skond it-tifsira tal-paragrafu 1”, jipprevedi li “[m]arka kollettiva ma tagħtix jedd lill-proprjetarju li jistabbilixxi lil terza persuna milli tuża fil-kummerċ dawn is-sinjali jew indikazzjonijiet, sakemm huwa jużahom skond il-prattika onesta fl-oqsma tal-industrija u tal-kummerċ” u li, “b’mod partikolari, din il-marka ma tistax tiġi invokata kontra terza persuna li hija intitolata li tuża isem ġeografiku”.
Madankollu, u kuntrarjament għal dak li jidher li qed jissuġġerixxi r-rikorrent, il-proċedimenti ta’ oppożizzjoni ppreżentati mis-CRD ma għandhom b’ebda mod l-għan li jimmonopolizzaw, bi ksur tad-dispożizzjonijiet fuq imsemmija, l-użu tal-kelma “rioja”, kemm għall-ħall jew għal kull prodott ieħor.
Din il-proċedura ppreżentata mis-CRD għandha l-għan li tiżguralu, permezz tal-Artikolu 8(1) tar-Regolament Nru 40/94, il-protezzjoni tad-drittijiet ta’ proprjetà intellettwali li jirriżultaw mir-reġistrazzjoni tat-trade mark Komunitarja preċedenti Nru 226118 kontra kull preġudizzju li jirriżulta mir-reġistrazzjoni ta’ trade mark Komunitarja li tinkludi probabbiltà ta’ konfużjoni.
Rigward iċ-ċirkustanza allegata li s-CRD ma huwiex oppost għar-reġistrazzjoni ta’ trade marks Komunitarji oħra li jinkludu l-kelma “rioja”, inkluż waħda minnhom li tkopri l-prodotti li jaqgħu taħt il-klassi 30 (ħall), din hija irrilevanti għall-evalwazzjoni tal-kwistjoni, biss ikkontestata f’dan il-każ, dwar jekk, kif irrileva l-UASI fil-kuntest tal-proċedimenti ta’ oppożizzjoni ppreżentata mis-CRD kontra t-trade mark li għaliha saret l-applikazzjoni mir-rikorrent, teżistix probabbiltà ta’ konfużjoni bejn din it-trade mark li għaliha saret l-applikazzjoni u t-trade mark preċedenti Nru 226118.
Peress li l-UASI, kuntrarjament għal dak sostnut mir-rikorrent, ma wettaq ebda żball meta kkonstata l-eżistenza, f’dan il-każ, ta’ probabbiltà ta’ konfużjoni fis-sens tal-Artikolu 8(1)(b) tar-Regolament Nru 40/94, l-uniku motiv imqajjem mir-rikorrent, ibbażat fuq il-ksur ta’ din id-dispożizzjoni, għandu jiġi miċħud.
Minn dan isegwi li, mingħajr ma hemm bżonn li tiġi eżaminata t-talba tar-rikorrent dwar “[l-aċċettazzjoni tar-] reġistrazzjoni tat-trade mark li għaliha saret l-applikazzjoni abbażi tal-klassijiet 29, 30 u 35”, dan ir-rikors għandu jiġi miċħud kollu kemm hu.
Fuq l-ispejjeż
Skont l-Artikolu 87(2) tar-Regoli tal-Proċedura tal-Qorti Ġenerali, il-parti li titlef għandha tbati l-ispejjeż, jekk dawn ikunu ġew mitluba. Peress li r-rikorrent tilef, hemm lok li jiġi kkundannat għall-ispejjeż inkorsi mill-UASI u mis-CRD, skont it-talbiet tagħhom.

Għal dawn il-motivi,
IL-QORTI ĠENERALI (Il-Ħames Awla)
taqta’ u tiddeċiedi:

1)
Ir-rikors huwa miċħud.

2)
Félix Muñoz Arraiza huwa kkundannat għall-ispejjeż.

Vilaras
Prek
Ciucă
Mogħtija f’qorti bil-miftuħ fil-Lussemburgu, fid-9 ta’ Ġunju 2010.
Firem
(
*1
)	Lingwa tal-kawża: l-Ispanjol.